AQShning Missuri shtati bosh prokurori Xitoy hukumatini pandemiyada ayblab, sudga berdi

Amerikaning Missuri shtati bosh prokurori Erik Shmitt Xitoy hukumatini koronavirus pandemiyasida ayblab, ularga nisbatan da`vo arizasini kiritdi. 
Da`voda javobgar tomon sifatida Xitoy hukumati, mamlakat kommunistik partiyasi va Xitoyning boshqa mansabdor shaxslar hamda davlat muassasalari ko`rsatilgan. Shmitt ularni pandemiyaning yuzaga kelishi va Missurida jiddiy iqtisodiy oqibatlarni keltirib chiqargan COVID-19 tarqalishi to`g`risidagi ma`lumotlarni yashirishda ayblamoqda.
«Missurida virusning ta`siri juda bilindi: minglab odamlar kasallikka chalingan, ko`pchiligi vafot etdi, oilalar yaqinlaridan ajralgan, kichik korxonalar yopildi», — deydi Shmitt.
Bosh prokurorning qo`shimcha qilishicha, Xitoy hukumati koronavirus xavfi haqida butun dunyoga yolg`on ma`lumot bergan va kasallik tarqalishining oldini olish bo`yicha kerakli choralarni ko`rmagan. Ayblov materiallariga ko`ra, Xitoy hukumati 23 yanvarga qadar COVID-19 tarqalishiga yo`l qo`ymaslik uchun biror chora ko`rmagan. Masalan, Uxanda 16 yanvar kuni 40 ming kishi ishtirokida tadbir o`tkazilgan.
Shmittning ta`kidlashicha, xitoylik amaldorlar kasallik tarqalishini yashirib, individual himoya vositalari zaxiralarini yaratib olgan.